Priebežné vyhodnotenie plnenia koncepcie informačnej kampane vo vzťahu k digitalizácii televízneho vysielania

1.	Úvod

Zabezpečenie realizácie informačnej kampane zameranej na informovanie verejnosti o podmienkach prechodu na DVB-T a technologických možnostiach digitálneho televízneho vysielania vyplýva MDPT SR najmä z:
•	uznesenia vlády SR č. 646 z 26. júla 2006 bod B.3. – úloha predložiť na rokovanie vlády koncepciu a zameranie informačnej kampane vo vzťahu k digitalizácii televízneho a rozhlasového vysielania,
•	uznesenia vlády SR č. 1024 z 5. decembra 2007 bod B.1. – úloha v súlade s materiálom „Koncepcia informačnej kampane vo vzťahu k digitalizácii televízneho vysielania“ zabezpečiť informačnú kampaň vo vzťahu k digitalizácii televízneho vysielania (koncepcia informačnej kampane),
•	§ 5 zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní).

Cieľom informačnej kampane je podpora prechodu na DVB-T dosiahnutím primeranej informovanosti cieľovej skupiny v správnom čase a nevyhnutnom rozsahu za účelom plynulého a úspešného prechodu na DVB-T o:
•	dôvodoch prechodu na DVB-T, o jeho technických možnostiach a možnostiach nových služieb, 
•	prípadnej finančnej podpore štátu pre koncových užívateľov, vrátane konkrétnych podmienok a spôsobu čerpania podpory, 
•	postupe prechodu na DVB-T podľa podmienok prechodu a reálneho zapínania  digitálneho signálu a vypínania analógového signálu so zohľadnením regionálnych špecifík s intenzívnym upozorňovaním na kľúčové dátumy, 
•	iných technických možnostiach príjmu digitálneho vysielania,
•	konkrétnych požiadavkách na prijímaciu technológiu (prijímacia anténa, set-top box atď), vrátane praktických návodov na základnú inštaláciu a obsluhovanie zariadení/technológie,
•	spôsobe spotrebiteľského správania sa a odporúčaných postupoch s ohľadom na platformu príjmu vysielania.

Koncepcia informačnej kampane predpokladala šesť rámcových etáp priebehu informačnej kampane v kontexte harmonogramu samotného prechodu na DVB-T.
1. etapa:	Do uzavretia zmluvy s realizátorom informačnej kampane.
2. etapa:	Začatie informačnej kampane s realizátorom informačnej kampane vybraným vo verejnom obstarávaní.
3. etapa:	Pokračovanie informačnej kampane po zverejnení časového harmonogramu spúšťania digitálneho televízneho terestriálneho vysielania a vypínania analógového televízneho terestriálneho vysielania prevádzkovateľom multiplexu.
4. etapa:	Paralelná prevádzka (dve paralelné prenosové cesty v tom istom čase pre v zásade rovnaké potenciálne publikum, a to digitálne a zároveň analógové televízne terestriálne vysielanie).
5. etapa:	Aktivačná kampaň zameraná na blížiaci sa termín definitívneho ukončenia analógového televízneho terestriálneho vysielania.
6. etapa:	Záver informačnej kampane v roku 2012 - doriešenie prípadných problémov, ktoré v oblasti prechodu na DVB-T ostanú po 31. 12. 2011 ešte otvorené.

Pri plánovaní financovania prechodu na DVB-T sa vo všeobecnosti vychádzalo z predpokladu, že ide o aktivitu, na ktorej sa budú finančne podieľať štát aj dotknuté subjekty súkromného sektora. Obdobne pri informačnej kampani bol predpoklad, že cca 45 % celkových nákladov na obdobie piatich rokov by financoval štát z verejných prostriedkov. Dopad na štátny rozpočet na roky 2008 až 2012 predstavoval rozpočet v objeme 4,15 mil. € (125 mil. Sk).

2.	Plnenie cieľov koncepcie informačnej kampane 

1. etapa informačnej kampane, t. j. do uzavretia zmluvy s realizátorom informačnej kampane, už prebieha dlhšie časové obdobie - do tejto etapy možno zahrnúť rôzne informácie, ktoré doposiaľ boli prezentované na odborných konferenciách, v médiách atď. Koncom roku 2006 MDPT SR zabezpečilo spustenie špecializovaného internetového portálu www.digimedia.sk a sériu seminárov určených odbornej verejnosti, politikom a novinárom píšucim o médiách s obsahovým zameraním na:    
•	Technologické aspekty prechodu na DVB-T.
•	Legislatívne aspekty prechodu na DVB-T.
•	Ekonomické aspekty prechodu na DVB-T.

V súlade so schválenou koncepciou informačnej kampane, MDPT SR dňa 27. marca 2008 uzavrelo zmluvu o spolupráci so Slovenskou televíziou a 12. mája 2008 s Asociáciou nezávislých rozhlasových a televíznych staníc Slovenska. Predmetom zmlúv je úprava práv a povinností pri spolupráci zmluvných strán na príprave informačnej kampane DVB-T a  na realizácii informačnej kampane DVB-T v televíznom a rozhlasovom vysielaní.

MDPT SR pri príprave verejného obstarávania návrhu informačnej kampane z hľadiska postupov verejného obstarávania, povahy predmetu zákazky (kreatívneho návrhu realizácie informačnej kampane) a limitovaného spôsobu hodnotenia predmetu obstarávania (subjektívne hodnotenie návrhu) rozhodlo, že verejné obstarávanie informačnej kampane bude realizovať formou súťaže návrhov, ktorá bola vyhlásená pre neobmedzený počet účastníkov.

Oznámenie o súťaži návrhov bolo zverejnené vo Vestníku verejného obstarávania č. 140/2008 21. júla 2008 na predmet zákazky „Informačná kampaň o prechode na DVB-T“. Lehota na prijímanie žiadostí o súťažné podmienky bola pre uchádzačov stanovená na 29. júla 2008 a lehota na predkladanie súťažných návrhov bola stanovená na 25. augusta 2008. Do súťaže návrhov bolo prihlásených 7 uchádzačov. O návrhoch rozhodovala 10-členná porota, ktorú zriadilo MDPT SR.

Predmetom súťaže návrhov bolo predloženie návrhu na prípravu, vytvorenie a realizáciu informačnej a komunikačnej kampane pre verejnosť o prechode na DVB-T, vrátane priebežného a následného monitorovania dosahu informačnej kampane na správanie spotrebiteľov. 

K normatívnym východiskám prípravy súťaže návrhu patrili:
•	záverečné dokumenty Regionálnej rádiokomunikačnej konferencie RRC-06 a Regionálnej rádiokomunikačnej konferencie RRC-06-Rev.ST61 (oznámenie MZV SR č. 185/2007 Z. z., zverejnené 19. apríla 2007 v čiastke č. 84 Zbierky zákonov SR),
•	stratégia prechodu z analógového na digitálne pozemské televízne vysielanie v SR (schválená uznesením vlády SR č. 646 z 26. júla 2006), resp. jej aktualizované znenie,
•	zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní),
•	opatrenie Telekomunikačného úradu SR, ktoré upravuje technické podmienky prechodu na DVB-T (tzv. podmienky prechodu),
•	koncepcia informačnej kampane vo vzťahu k digitalizácii televízneho vysielania (schválená uznesením vlády SR č. 1024  z 5. decembra 2007),
•	zmluva o spolupráci uzavretá medzi MDPT SR a Slovenskou televíziou z 27. marca 2008,
•	zmluva o spolupráci uzavretá medzi MDPT SR a Asociáciou nezávislých rozhlasových a televíznych staníc Slovenska z 12. mája 2008.

Informačná kampaň bude v súlade so súťažnými podmienkami spĺňať nasledovné podmienky:
-	musí byť celoplošná, vecná, narábať s pravdivými a odbornými informáciami vo vzťahu k digitálnej technológii, musí flexibilne reagovať na reálny vývoj situácie a vzniknuté požiadavky doplnenia informačného deficitu z hľadiska štruktúry cieľovej skupiny a regionálnych špecifík.
-	musí byť pripravená a realizovaná tak, aby zahŕňala minimálne tieto aktivity: 
•	realizáciu, spracovanie a interpretáciu prieskumov miery informovanosti verejnosti a spotrebiteľského správania v súvislosti s prechodom na DVB-T,
•	tvorbu kreatívnych ideí, ich rozpracovanie do jednotlivých kreatívnych riešení (návrhov), ich vytvorenie a grafické spracovanie vo forme jednotlivých výstupov a nástrojov informačnej kampane a mediálnych produktov, 
•	výrobu jednotlivých propagačných materiálov, vrátane tlače a prác DTP (Desktop publishing - celý proces spracovania grafického návrhu na počítači až po export súboru) tak, aby bolo možné tieto rozširovať ako hmotné rozmnoženiny aj šíriť prostredníctvom internetu,
•	produkciu televíznych a rozhlasových spotov,
•	vytvorenie a realizáciu produktov informačnej kampane prostredníctvom printových médií (články, inzercia a pod.),
•	vytváranie informačných podkladov pre printové a elektronické médiá, vrátane internetu a account management celoplošných a regionálnych komunikačných projektov,
•	plán rozširovania, šírenia a umiestnenia nástrojov informačnej kampane a mediálnych produktov, 
•	umiestňovanie a distribúciu jednotlivých nástrojov informačnej kampane a mediálnych produktov, 
•	vytvorenie, výrobu, tlač a distribúciu informačnej brožúry do každej domácnosti, 
•	návrh stratégie riadenia vzťahov s verejnosťou (PR) a realizáciu komunikácie s verejnosťou, 
•	vytvorenie informačného internetového portálu, priebežne aktualizovaného, umožňujúceho interaktívny prístup k informáciám a štandardnú kontrolu návštevnosti,
•	zabezpečenie prístupu informácií aj pre zrakovo a sluchovo postihnuté osoby,
•	podlinkové aktivity a organizovanie spoločenských informačných podujatí ako nástroj realizácie komunikácie s verejnosťou,
•	priebežný a následný monitoring dopadu informačnej kampane na zvýšenie informovanosti cieľovej skupiny podľa špecifík sociálneho statusu v regionálnej štruktúre.   

Samotná informačná kampaň tak bude mať štyri fázy: 
I.	Analýza východiskového stavu prostredia, vrátane realizácie prieskumu informovanosti verejnosti.
II.	Návrh/identifikácia kreatívnej, mediálnej a komunikačnej stratégie informačnej kampane.
III.	Realizácia informačnej kampane.
IV.	Monitorovanie a hodnotenie spotrebiteľského správania sa a účinnosti realizovanej informačnej kampane na toto správanie v priebehu a na konci obdobia.

Obdobie realizácie informačnej kampane/trvania zmluvy bude 36 mesiacov odo dňa podpisu zmluvy. Intenzita realizácie informačnej kampane bude zohľadňovať plán prechodu na DVB-T a reálne postupné vypínanie analógového televízneho vysielania a zapínanie DVB-T. Maximálny rozpočet na takto nastavenú informačnú kampaň je 1,66 mil. € bez DPH (50 mil. Sk bez DPH), t. j. 1,975 mil. € s DPH. Kampaň sa bude financovať z prostriedkov štátneho rozpočtu. 

V praxi to znamená, že oproti schválenej koncepcii informačnej kampane sa zmenil časový a finančný harmonogram informačnej kampane, a to z piatich rokov na tri roky a z rozpočtu 4,15 mil. € na rozpočet 1,975 mil. €.

Zmena časového a finančného harmonogramu informačnej kampane nastala vzhľadom na vzniknutú situáciu v procese výberu prevádzkovateľa digitálneho multiplexu (Telekomunikačný úrad SR dňa 16. decembra 2008 zrušil výberové konanie na prevádzkovateľa prvého a druhého terestriálneho multiplexu). Telekomunikačný úrad SR dňa 14. mája 2009 zverejnil výzvy na predkladanie ponúk do výberových konaní na udelenie terestriálnych prevádzkových povolení, ktorými sa prideľujú frekvencie v ekonomicky viazaných frekvenčných vyhradeniach na vytvorenie verejnoprávneho terestriálneho multiplexu a na vytvorenie prvého a druhého terestriálneho multiplexu na území Slovenskej republiky. Záujemcovia musia svoje ponuky doručiť Telekomunikačnému úradu SR najneskôr do 16. júla 2009. Víťaz výberového konania bude musieť začať s komerčnou prevádzkou najneskôr do jedného roka od nadobudnutia právoplatnosti povolenia. Prechod z analógového na DVB-T sa bude uskutočňovať po etapách, pričom spustenie pravidelného DVB-T vo vybraných oblastiach sa predpokladá koncom roku 2009, resp. začiatkom 2010.

Oznámenie o výsledku súťaže návrhov na realizáciu informačnej a komunikačnej kampane bolo zverejnené vo Vestníku verejného obstarávania č. 246/2008 z 19. decembra 2008. Víťazom súťaže návrhov sa stala spoločnosť  B. M. A., s. r. o., Pluhová 41, 831 03 Bratislava, Slovenská republika. MDPT SR akceptovalo rozhodnutie poroty.

Začiatkom roku 2009 sa uskutočnilo rokovacie konanie medzi MDPT SR a víťazným uchádzačom podľa § 58 ods. 1 písm. h) zákona č. 25/2006 Z. z. o verejnom obstarávaní a o zmene a doplnení niektorých zákonov s cieľom uzavrieť zmluvu pre zákazku „Informačná kampaň o prechode na DVB-T“. Zmluva medzi MDPT SR a B. M. A., s.r.o., bola uzatvorená dňa 18. mája 2009.

MDPT SR dňa 25. augusta 2008 zriadilo Riadiaci výbor informačnej kampane o prechode na pozemské digitálne televízne vysielanie. Úlohou riadiaceho výboru je vykonávať  funkciu garanta informačnej kampane o prechode na DVB-T a spolupracovať s realizátorom informačnej kampane. V priebehu realizácie informačnej kampane bude riadiaci výbor zohľadňovať pri svojich rozhodnutiach napĺňanie cieľa informačnej kampane tak, aby táto bola prínosom pre realizáciu prechodu na DVB-T, napr. ovplyvňovať rozsah informačnej kampane. Riadiaci výbor bude pripomienkovať a schvaľovať:
•	mediálny plán,
•	aktualizovaný harmonogram informačnej kampane s ohľadom na reálny priebeh prechodu na DVB-T,
•	návrhy a nástroje na riešenie vzniknutých nepredvídaných situácií,
•	podklady k uskutočneným plneniam poskytovateľa (grafický návrh, resp. námet a scenár televízneho/rozhlasového spotu alebo internetového banneru, inzertné doklady, analýzy, fotodokumentáciu, archívne výtlačky, priebežné a záverečné správy), 
•	jednotlivé faktúry. 

3.	Záver

Realizácia časovo aj obsahovo vyváženej informačnej kampane je nevyhnutná pre plynulý a úspešný prechod na DVB-T, a to najmä z dôvodu eliminácie možných negatívnych dosahov prechodu na prevažnú časť verejnosti. Špecifikom je v tomto prípade skutočnosť, že prechod na DVB-T sa priamo dotýka všetkých televíznych vysielateľov, vrátane verejnoprávneho. Vytvorenie kampane, ako aj jej následná realizácia si vyžaduje individuálny prístup, zohľadňujúci potrebu zachovania kontinuity, a to v úzkej spolupráci tak so subjektmi, ktoré budú koordinovať prechod na DVB-T, ako aj s tými, ktoré sa ho budú priamo zúčastňovať.

Časový harmonogram informačnej kampane je nasledovný:	
1.	Uzavretie zmluvy s realizátorom informačnej kampane	máj 2009	
2.	Začiatok realizácie informačnej kampane	august 2009	
3.	Jednotlivé etapy kampane 
	priebežne v rokoch 2009 až 2012	
4.	Ukončenie informačnej kampane, záverečná správa	máj 2012